જયારે જયારે કંઈક લખતી સતત પ્રયત્ન કરતી કે હું જે અનુભવ કરુ છુ એ લાગણીઓને મારા શબ્દોમાં જીવંત કરુ અને આ વાત માટે હું મરણિયા પ્રયાસો કરવા લાગી કલમ અને કાગળ વચ્ચે ચાલતા એ યુધ્ધમાં મારા વિચારો સતત વાર કરતા કયારેક હું આ યુધ્ધમાં સફળ થઈ જતી અને પરિસ્થિતિમાં પ્રાણ ફૂંકીને હું મારા શબ્દોને જીવંત કરી દેતી હતી તો કયારેક આ યુધ્ધમાં પ્રયત્ન કર્યા પછી પણ હું ખરાબ રીતે હારી જતી હતી. અથાગ પ્રયત્નો કર્યા પછી પણ શબ્દો મારો સાથ ન જ આપતા. હાર પચાવવા કરતાંય લાગણીઓને શબ્દો ન મળવાની પરિસ્થિતિ મારા માટે વધુ અસહ્ય બની જતી. કયારેક શબ્દો મારી લાગણીઓ અને પરિસ્થિતિઓમાં સરળતાથી બંધ બેસી જતા અને મારી ડાયરીનાં પાનાંઓ પર ગોઠવાઈ જતા હતા. અને કયારેક એ મારા દરેક પ્રયત્નોને સરળતાથી મ્હાત આપી દેતા હતા.